《咏菊》
元代·熊禾

庐峰几千仞，中有云一龛。
幽幽遯世人，诛茅绍为庵。
我尝造其间，追寻极幽探。
山中满兰蕙，谷口罗松杉。
更有药圃畦，种菊杞与甘，
疗疾还延年，未数菊水潭。
百年未云久，涧草空毵毵。
我居北涧北，子住南涧南。
偶然比邻并，妙处谁能参。
古来种菊人，祗言晋陶潜。
当年移南村，北地何所躭。
亦曰素心人，可与共晤谈。
云何舍之去，我怀殊未谙。
八表方停云，处处迷征骖。
何如且归来，理此荒径三。
岁晚永为伴，青松冠前岩。
唐人爱牡丹，末俗亦易酣。
保此霜下杰，毋令涧怀惭。
万古晋徵士，可使顽夫廉。
题作柴桑人，纲目书法严。
我欲质巾几，白云满虚檐。

作者简介：熊禾(1247～1312年)，字位辛，一字去非，号勿轩，晚号退斋。元初著名理学家、教育家。建阳崇泰里（今莒口乡）人，世居云谷鳌峰之阳熊墩。幼年颖慧，有志于濂、洛、关、闽之学。访朱熹门人辅广，拜其为师，游浙江，受业于刘敬堂，得朱熹晚年同黄干论学之要旨。登南宋咸淳十年(1274年)进士，受任汀州（今属福建）司户参军，颇有政绩。